जज ने एक शब्द कहा- डिसमिस्ड; राहुल अब हाईकोर्ट में अपील करेंगे
Rahul Gandhi Criminal Defamation Case Surat Court Hearing Update  मानहानि केस में 2 साल जेल की सजा के खिलाफ राहुल गांधी की याचिका पर आज सूरत कोर्ट फैसला सुना सकती है। राहुल को आज पेशी से छूट दी गई है।
सूरत कोर्ट ने मानहानि केस में दोषी ठहराए जाने के खिलाफ राहुल गांधी की याचिका गुरुवार को खारिज कर दी। एडिशनल सेशन कोर्ट जज आरपी मोगेरा कोर्ट में आए और इस याचिका पर केवल एक शब्द कहा- डिसमिस्ड, यानी खारिज।
जज मोगेरा ने इस मामले पर 13 अप्रैल को दोनों पक्षों की दलीलें सुनी थीं और फैसला सुरक्षित रख लिया था। अब राहुल हाईकोर्ट में अपील करेंगे।
यह केस 2019 में बेंगलुरु में चुनावी रैली के दौरान दिए गए राहुल के बयान से जुड़ा है। राहुल ने रैली में कहा था कि हर चोर का सरनेम मोदी क्यों होता है। इस बयान पर गुजरात के भाजपा विधायक पूर्णेश मोदी ने मानहानि का केस दाखिल किया था। इस पर कोर्ट ने 23 मार्च 2023 को फैसला सुनाया था। इसके आधार पर अगले दिन राहुल गांधी की संसद सदस्यता रद्द कर दी गई थी।
राहुल की याचिका मंजूर होने पर क्या होता: अगर जज मोगेरा राहुल की याचिका मंजूर कर लेते तो उनकी संसद सदस्यता की बहाली का रास्ता खुल जाता।
कांग्रेस का बयान: अभिषेक मनु सिंघवी ने कहा- यदि कोई समझता है कि राहुल गांधी की आवाज रुकेगी या झुकेगी, तो वो न राहुल गांधी को जानते हैं, न कांग्रेस को समझते हैं। राहुल गांधी अपनी आवाज पुरजोर तरीके से सबके सामने रखेंगे। हमारे पास जितने भी कानूनी विकल्प हैं, उनमें हम अपने अधिकार क्षेत्र का इस्तेमाल करेंगे।
जो OBC के अपमान की बात कह रहे हैं, अब उसका उल्टा असर हो रहा है। OBC वर्ग भी समझ चुका है कि मोदी जी और BJP राजनीतिक रूप से उनके नाम का दुरुपयोग कर रहे हैं।
भाजपा का बयान: पार्टी प्रवक्ता संबित पात्रा ने कहा- पिछड़े वर्ग को गाली देकर गांधी परिवार को लगता था कि वो बचकर निकल जाएंगे, जो कि नहीं हो पाया। कोर्ट का फैसला गांधी परिवार के मुंह पर तमाचा है। आज सूरत की कोर्ट से सिद्ध होता है कि कानून सबके लिए बराबर है।
राहुल ने अपनी अपील के साथ 2 एप्लिकेशन दायर की थीं....
अपील: सूरत कोर्ट के 2 साल की जेल के फैसले के खिलाफ। 3 मई को सुनवाई
पहली एप्लिकेशन: जमानत दिए जाने की एप्लिकेशन। फैसले तक अंतरिम जमानत मिली
दूसरी एप्लिकेशन: अपील पर फैसला आने तक दोषी ठहराए जाने पर रोक। याचिका खारिज हुई
2019 में बेंगलुरु की चुनावी रैली की फोटो और राहुल का बयान
सजा के खिलाफ याचिका पर राहुल और विरोधी पक्ष की दलीलें
राहुल गांधी: सुनवाई के दौरान राहुल के वकील आरएस चीमा ने एडिशनल सेशन कोर्ट के जज आरपी मोगेरा को दलील दी थी कि मानहानि का केस उचित नहीं था। केस में अधिकतम सजा की भी जरूरत नहीं थी। उन्होंने कहा था- सत्ता एक अपवाद है, लेकिन कोर्ट को सजा के परिणामों पर विचार करना चाहिए। विचार करना चाहिए कि क्या दोषी को ज्यादा नुकसान होगा। ऐसी सजा मिलना अन्याय है।
मानहानि का केस करने वाले पूर्णेश मोदी ने कहा था कि राहुल गांधी बार-बार मानहानि वाले बयान देने के आदी हैं।
सांसदी जाने के बाद बंगला खाली करना पड़ा, मां सोनिया के साथ रहेंगे
राहुल की संसद सदस्यता 24 मार्च को रद्द की गई थी। इसके बाद लोकसभा हाउसिंग कमेटी ने 27 मार्च को बंगला खाली करने के लिए राहुल को नोटिस भेजा। कमेटी ने उन्हें 22 अप्रैल तक 12 तुगलक रोड का सरकारी आवास खाली करने को कहा। राहुल ने बंगला खाली कर सोनिया गांधी के आवास में रहने का फैसला किया। उनका सामान शिफ्ट भी हो चुका है।
राहुल गांधी से जुड़ी ये खबरें भी पढ़ें....
राहुल अहंकारी और बचकाना हरकत करते हैं: पूर्णेश मोदी
कांग्रेस नेता राहुल गांधी की सांसदी दोबारा बहाल होगी या जेल जाएंगे? सूरत के सेशन कोर्ट में गुरुवार को इस मामले की सुनवाई हुई। 20 अप्रैल को कोर्ट इस पर फैसला सुनाएगा। जजमेंट, कोर्ट में राहुल और ‌BJP नेता पूर्णेश मोदी की दी गई दलीलों के आधार पर तय होगा। पूरी खबर पढ़ें...
राहुल गांधी अभी तक बड़ी अदालत क्यों नहीं गए?
राहुल गांधी को मानहानि मामले में सजा हुए 5 दिन बीत चुके हैं। उनकी लोकसभा सदस्यता भी रद्द की जा चुकी है। इसके बावजूद राहुल ने अभी तक हायर कोर्ट में अपील नहीं की है। कुछ लोग इसके पीछे कानूनी मजबूरी बता रहे हैं तो कुछ राजनीतिक फायदा उठाने की कोशिश। पूरी खबर पढ़ें...
सावरकर के पोते ने राहुल गांधी के खिलाफ मानहानि का केस दर्ज कराया
विनायक दामोदर सावरकर के पोते सात्यिकी सावरकर ने पुणे में राहुल गांधी के खिलाफ आपराधिक मानहानि का केस दर्ज कराया है। राहुल गांधी ने पिछले महीने लंदन के एक कार्यक्रम में कहा था कि वीर सावरकर ने अपनी एक किताब में लिखा है कि उन्होंने अपने 5-6 दोस्तों के साथ एक मुसलमान को पीटा और उस झगड़े का लुत्फ उठाया।  पूरी खबर पढ़ें...